
Salamon király trónra lépése után nem sokkal Isten megjelent álmában és lehetőséget adott, hogy kérjen amit szeretne. Salamon értelmes szívet kért Istentől, hogy képes legyen a feladatra amire Isten elhívta. (1Kir 3:9) Nagy segítség számunkra ez az igehely, mert itt találjuk meg a bölcsesség egyszerű meghatározását: „...hogy választást tudjon tenni a jó és a gonosz között.” Nemcsak Salamonnak, mint egy hatalmas országot igazgató királynak volt szüksége erre a bölcsességre, hanem nekünk is szükségünk van, mert naponta sok döntést kell hozzunk, amiben nehéz megkülönböztetni a jót és gonoszt. Ha nem sikerül jó döntést hozni, annak rossz következményei lesznek. Adott helyzetben egy rossz döntésnek végzetes, helyrehozhatatlan hatása lehet a földi életünkre nézve, de akár az örök életünkre nézve is. Ennek fényében igen nagy érték a bölcsesség. A 90 zsoltár ezt a gondolatot emeli ki a földi élet rövidsége, Isten végtelen és az ember véges, bűnös volta fényében. A zsoltárt Mózes írta. Ha végiggondoljuk az életét, akkor találhatunk több olyan pontot is amikor szembesült az emberi élet rövidségével, a bűnös ember bolondságával, az Isten haragjával a bűn miatt és a bölcsesség óriási szükségének tudatával. Gondoljunk a pusztai vándorlás sok nehéz eseményére, a lázadásokra, elégedetlenkedésre és az Úr beavatkozásaira ezekben a helyzetekben.  

Az ige fogalmazásából világosan kitűnik, hogy a bűnös ember nem rendelkezik bölcsességgel. Mózes könyörgésében kiemeli a szükséget amely szerint bölcs szívhez szeretne jutni. Tehát hiányzik. A továbbiakban megvizsgáljuk részletesebben, hogy milyen a bölcs szív és milyen összefüggés van a napjaink számlása, a tanulás és a bölcs szív között, mert ezt a három dolgot egyesíti ez az igevers. 

1. Bölcs szív, milyen az? Már a legelején megfogalmaztuk a bölcsesség legfontosabb igei azonosítását: helyes választást tenni a jó és a gonosz között. Ha ezt ki akarjuk bontani egy kicsit akkor így kezdhetnénk: felismerni a valóságot, a teljes igazságot Istennel, magunkkal az élettel kapcsolatban és ebből levonni a helyes következtetéseket és aszerint élni. A példabeszédek, vagy más néven a bölcsesség könyve ad egy kiindulási segítséget: „a bölcsesség kezdete az Úrnak félelme és a Szentnek ismerete ad értelmet”. (Pld 9:10) Tehát a bölcs szív féli Istent és igyekszik egész életén keresztül egyre jobban megismerni hatalmas Urát. Ahhoz, hogy valaki félje Istent, a Szentlélek beavatkozására van szükség, hiszen a bűneiben halott ember képtelen Istent félni. A bűn alapvetően eltávolította az embert Istentől és tönkre tette azt az érzékszervét, amivel felfogja Isten hatalmát és szentségét. Ha ez az érzékszerv nem működik akkor nincs istenfélelem, sőt az ember eljut Isten létezésének a tagadásáig. (Zs 14:1) Ez az állapot a bölcsesség ellentéte, vagyis a bolondság. A bölcs szív első feltétele az újjászületés. 
A megelevenedést követően elkezdődik önmagunk és az Úr lassú megismerése. A 90. zsoltár felsorol néhány nagyon fontos alapigazságot, amelyek ismerete, megértése és alkalmazása nélkül nincs bölcsesség. Ezek az alaptanítások a következőek:
- Isten az ő népének a hajléka, védelmezője, gondviselője (1. v.)
- Isten örökkévaló, nincs kezdete és vége (2. v.), valamint teremtőként az idő felett áll, rá nincs hatással az idő (4. v.)
- az ember földi életének ideje nagyon rövid az örökkévalósághoz képest és alá van vetve Isten hatalmának és akaratának. Ő szabja meg a hosszúságát (3, 5-6, 9-10. v.)
- az ember életében bűn van ami Isten haragját vonja magára (7-8, 11. v.). Az ember nehezen méri fel a bűn súlyát és isten haragjának a nagyságát.
- az egyetlen megoldás az ember elveszett, nyomorult állapotára Isten könyörületessége és kegyelme - az evangélium – amivel Isten meg tudja örvendeztetni a halandó szívét (13-15. v.)
- végül az teszi teljessé, áldásossá a kegyelemben részesült ember életét, ha odaszánja azt Istennek, hogy ő eszközként használja. (16-17. v.)
Minél jobban megismerjük, megértjük és alkalmazzuk, emlékezünk a mindennapokban ezekre az igazságokra - Isten rendelkezéseire - és figyelembe vesszük a döntéseinknél, annál inkább növekszik a szívünk bölcsessége, és annál nagyobb az esélyünk, hogy jó döntéseket hozzunk. Minél kevésbé vesszük figyelembe, annál nagyobb az esély, hogy rossz döntést hozzunk, aminek rossz következményei lesznek. Isten gondoskodott, hogy sok példában leírassa a szentírásban ezeket a rossz döntéseket és a következményeit. Megemlítem Dávid bukását Betsabéval (2Sám 11) és megemlítem Jeroboám és általa az egész Izrael bukásának a példáját amikor a hatalma féltése miatt aranyborjúkat készíttetett, és azokhoz irányította Izraelt, hogy ne járjanak vissza Jeruzsálembe és ne pártoljanak vissza Roboámhoz. (1Kir 12:25-33). Mindkét esetben a rossz döntés, amiből hiányzott a bölcsesség hosszú távú rettenetes következményekkel járt. 
A 12. vers egy másik szempontból is megközelíti a bölcsességben való növekedést: „taníts úgy számlálni napjainkat...”
2. A napok számlálásának tanulása. Az ige szerint nem az a kérdés, hogy számláljuk-e a napjainkat, hanem az, hogy miként és miért számláljuk. Tény, hogy számláljuk. Már kisgyerek korunktól szó esik várakozásról, hogy még „hányat kell aludni” ahhoz hogy valami várva várt esemény megtörténjen. Ez nem változik ha felnövünk sem. Mindig várunk valamit, várunk valamire. Vajon mit várunk, mire várunk? Mekkora jelentősége van azoknak az eseményeknek amikre várunk. Ha nagyon sűrítve szeretnénk összefoglalni a várakozásunk célját akkor az nem más mint a szívünk kívánságának a teljesülése. De vajon milyen kívánságai vannak a szívünknek? Bölcs vágyak? Bolond vágyak? Sajnos nyilvánvaló, hogy a bűnös, Istentől elszakadt szívünk nem igazán tud Isten szerint vágyakozni. A bűn megrontja, bemocskolja a vágyainkat, gonosszá teszi őket. A leggonoszabb vágyunk Isten szemében az, hogy tőle függetlenül, a magunk feje szerint éljük az életünket és így legyünk boldogok. Ahhoz, hogy a szívünk vágyai átformálódjanak és kedvesek legyenek Istennek, szükségünk van a már korábban említett újjászületésre, de szükségünk van tovább a megszentelődésre. A gyerek számlálja a napjait, hogy mikor tudja megszerezni a vágyva-vágyott játékot, a fiatal számolja a napjait, hogy mikor lesz már társa, a fiatal házasok számolják a napjaikat, hogy mikor lesz már gyerekük, vagy mikor érnek el egy bizonyos anyagi szintet, a középkorú számolja a napjait, hogy mikor juthat el az élet nagyobb élvezetére a sok munka, kínlódás után… Bölcs várakozások? Érdemes ezekért számolni a napokat? Ha rájövünk, hogy a várva várt dolgok beteljesedése nem hozza el a várt megelégedést és örömet, akkor talán kimondjuk, hogy nem. De akkor miért érdemes számolni a napjainkat? Mi által jutunk bölcs szívhez? Mire érdemes várni és időt energiát befektetni? Jézus Krisztus azt tanácsolja, hogy fektessünk be maradandó dolgokba, mennyei kincsekbe, amiket sem a moly sem a rozsda nem emészt meg és a tolvajok sem lopják el. (Mt 6:18-21). Érdemes naponta befektetni a mennyi kincsekbe és aztán számolni a napokat, hogy mikor fognak megtérülni ezek a befektetések.
Bölcs dolog tanulni úgy számolni a napokat, hogy figyelembe vesszük az életünk rövidségét. A zsoltárban egyértelmű utalás van a földi élet rövidségére és nyomorúságára, a halál közelségére. Ha pedig közel van a halál, akkor érdemes úgy számolni napjainkat és úgy tervezni az életünket, mint akik tudják, hogy bármikor véget érhet… Itt pedig abban van a bölcsesség, ha keresztyén figyelembe veszi, hogy a halálnak mi a fő jelentősége számára. Egyrészt a földi élet végét jelenti, de ennél sokkal fontosabb, hogy a keresztyén számára a Krisztushoz, az örök dicsőségbe való költözést jelenti, ami Pál apostol szerint „sokkal jobb” (Fil 1:23). 
A földi életünk értelme és célja szempontjából a leghangsúlyosabb a napjaink számlálásában az időnkkel való gazdálkodás. Mivel nagyon rövid a földi életünk, és mivel van egy elhívatásunk, ezért nem mindegy, hogy mivel és hogyan töltjük a napjainkat! Igen könnyű elvesztegetni életünk idejét. Könnyű elvesztegetni az ifjúságunkat, hiábavalóan eltölteni a tanulásunk idejét, elvesztegetni a házasságunkat. De el lehet vesztegetni isten különös ajándékait amiket kaptunk beleértve képességeket, beleértve vagyont. El lehet vesztegetni a próbáinkat, a nehézségeinket, a szenvedéseinket. Ez alatt azt értem, hogy nem Isten célját keressük mindabban amit megenged, amit ad az életünkben, hanem kesergünk és lázadunk ellene. Tudjuk, hogy jó lenne úgy tölteni a napjainkat, amelyeknek száma nem sok, hogy ne bánkódjunk a végén a veszteségeken. Ehhez Isten bölcsességére van szükségünk.  Az ige pedig arra bátorít, hogy „akinek nincs bölcsessége, kérjen Istentől...” (Jk 1:5)
A bölcsesség tanulására szükségünk van az életünk minden területén, amint már említettem így a házasságban is. Sajnos nem csak a világban látunk erősen döcögő, kínlódó szenvedő házasságokat, hanem a keresztyének között is. Lehet tanulni úgy számlálni, úgy tölteni a napjainkat, hogy ez változzon? Van bölcsesség, ami segíthet a házasságunkat isten dicsőítőre formálni? Igen. Az ige ad ebben is néhány egyszerű alapelvet: A férjek szeressék feleségüket, mint saját magukat, a feleségek pedig engedelmeskedjenek és tiszteljék a férjüket (Ef 5:21-33). A bölcsesség pedig tudja, hogy a bűn által megrontott ember önmagától képtelen Isten rendeléseinek a betöltésére, (ő is és a társa is!) ezért először Krisztushoz, az evangéliumhoz menekül. (1Kor 1:30). Igyekszik szívébe zárni Isten beszédét és igyekszik a Szentlélek segítségére támaszkodni a formálódásban, amit Isten végez az életében. Kitartóan kéri Istentől a bűnre érzékeny szívet és odamenekül hozzám amikor felismer bűnöket. A konkrétumokhoz visszatérve a házasságban Isten elé viszi az önző vágyait, kívánságait és könyörög azért, hogy tudjon őszintén figyelni a másikra, hogy akarja megérteni a másikat, hogy kész legyen megbocsátani a másiknak, vagy bocsánatot kérni ha szükséges. Megérti, hogy testi és lelki egységhez nagy szükség van nyitottságra, őszinteségre és jó kommunikációra. Tudomásul veszi, hogy az egymás megismerése, megértése, elhordozása egy hosszú folyamat amiben sok türelemre van szükség és ebben a dologban is istenhez menekül! Minden nap emlékezik arra, hogy az élet milyen rövid és óriási kár duzzogásban, haragban, szeretet nélkül vesztegetni el a házasság napjait, és az életet. Istenhez kiált segítségért a bölcs szív, hogy elégítse meg az ő kegyelmével, hogy tudjon örvendezni, és szeretni! Ámen

